《使过广陵銮江李季宣挐小舟载斗酒逆予于瓜步遂游金焦诸胜》
明代·区大相

别君才两月，思君已三秋。我寻京口渡，君逆广陵舟。

隔岸吴山色，未到愿已酬。况有故人酒，因之成胜游。

金焦两拳石，东控帝王州。长风吹不去，惊浪没还浮。

城回碧嶂转，日照沧波流。遂恐乘流去，去去访蓬丘。

北固时已暮，南徐不可度。倒影入西池，东挂秣陵树。

玉岛暂栖止，松房尽临水。涛声清客枕，梵响洗尘耳。

夜半坐矶头，江月映江楼。天低若堕水，水碧涵天秋。

晚寻焦君迹，云霞似相识。浥露采瑶芝，看松坐白石。

水底瘗鹤铭，求之不能得。欲探骊龙宫，更烦象罔力。

招隐与甘露，相去不盈步。褰裳往从之，飙车入云雾。

其馀皆小琐，不足烦回顾。归潮信天风，三山近若空。

回望金银阙，恍在碧烟中。此时与君别，分手类飘蓬。

天明挂帆去，云海意何穷。

作者简介：广东高明人，字用儒，号海目。区益子。善为文，下笔千言立就。万历十七年进士。初选庶吉士，累迁赞善、中允。掌制诰。居翰院十五年，与赵志皋、张位、沈一贯等有旧。赵等先后当国，大相皆引避不轻谒。后调南太仆寺丞，以疾归，卒。工诗词，皆严于格律，为明代岭南大家。有《太史集》、《图南集》、《濠上集》。